section_heading: Povijest
paragraph_text: Godinu dana nakon tragedije Vukovara i Škabrnje, velika tragedija snašla je Hrvate župe Potkraja. 18. studenoga 1992. Vojska bosanskih Srba u velikoj ofenzivi u osvajačkom pohodu na središnju Bosnu napala je i prognala oko dvije tisuće Hrvata s područja potkrajske župe, te opljačkala, zapalila i uništila svu imovinu. Uz progon Hrvata s područja župe Dobretići i drugih prostora Pougarja, pokolja na Galici, te progona župljana Korićana, to su bili prvi zločini srpskih paravojnih snaga na području središnje Bosne. Imovina prognanih župljana Potkraja je otuđena, kuće i gospodarski objekti teško oštećeni ili potpuno uništeni. Gdje je stala JNA, nastavila je tzv. ABiH. Sve preostale Hrvate ovog kraja koji srpske paravojne snage nisu uspjele zauzeti, osam mjeseci poslije, 8. lipnja 1993. godine prognale su postrojbe Armije BiH. Tada je poginuo i dozapovjednik Travničke brigade HVO-a, pukovnik Nikola Grubeša. U borbama sa srpskim paravojnim snagama, a poslije u krvavom ratu s Bošnjacima, poginulo je ili ubijeno 60 pripadnika HVO-a i hrvatskih civila iz župa Potkraj i Turbe. Župa je danas pred umiranjem jer u njoj nema stalnih nego samo povremenih stanovnika i to samo desetak predratnih žitelja poodmakle starosne dobi. Povratak Hrvata na svoje opustošene posjede pratile su poteškoće, prije svega vrlo velika nesigurnost, pa su tako troje Hrvata povratnika iz župa Potkraj i Turbe ubijeni.<ref>Portal NovaBila.info ''Obilježena 27. obljetnica stradanja Hrvata župa Potkraj i Turbe  '' 18. studenoga 2019. (pristupljeno 31. siječnja 2020.)